"ไอแบงก์"กำไร ลดเอ็นพีเอฟ เร่งปล่อยกู้เพิ่ม
ไอแบงก์พลิกมีกำไร  600 ล้าน ลุยแก้หนี้เสีย คาด 3 ปีเหลือไม่เกิน 5%
10 พ.ย. 2561

ไอแบงก์พลิกมีกำไร  600 ล้าน ลุยแก้หนี้เสีย คาด 3 ปีเหลือไม่เกิน 5%
นายวุฒิชัย สุระรัตน์ชัย ผู้จัดการธนาคารอิสลามแห่งประเทศไทย (ธอท.) หรือ ไอแบงก์ เปิดเผยว่า ปี 2562 ธนาคารมีเป้าปล่อยสินเชื่อ 1.25 หมื่นล้านบาท คาดว่าจะมีกำไรสุทธิ 1,080 ล้านบาท เพิ่มขึ้น 80% จากปี 2561 ที่คาดว่าจะพลิกกับมามีกำไร 600 ล้านบาท หลังจากขาดทุนต่อเนื่อง 4-5 ปีที่ผ่านมา โดยปัจจุบันมียอด สินเชื่อคงค้างอยู่ที่ 4.9-5 หมื่นล้านบาท โดยในส่วนนี้เป็นลูกค้ามุสลิมประมาณ 30%
สำหรับหนี้ที่ไม่ก่อให้เกิดรายได้ (NPF) ปัจจุบันอยู่ที่ระดับ 9,100-9,200 ล้านบาท คาดว่าภายในสิ้นปี 2561 หนี้ NPF จะลดลง ต่ำกว่า 9,000 ล้านบาท และภายใน 2-3 ปี ลดลงมาต่ำกว่า 5%
ด้านแผนการหาพันธมิตรของธนาคารนั้น ขณะนี้คงชะลอออกไปก่อน เนื่องจากปัจจุบันสถานะของธนาคารยังติดลบ อัตราส่วนเงินกองทุนต่อสินทรัพย์เสี่ยง (BIS) ยังติดลบหลักพันกว่าล้านบาท ทำให้เงื่อนไขในการหาพันธมิตรยังไม่ลงตัวและไม่เหมาะสมในช่วงนี้
นายวุฒิชัย กล่าวว่า ธอท.จะเน้นลูกค้ากลุ่มมุสลิมขนาดกลางตามพันธกิจของธนาคาร รวมไปถึงการยกระดับคุณภาพสินเชื่อ โดยจะมีการปรับปรุงกระบวนการอนุมัติสินเชื่อ การคัดกรองลูกค้า เพื่อให้มั่นใจว่าลูกค้าใหม่ที่เข้ามาจะไม่กลายเป็นปัญหา ขณะเดียวกันก็จะเป็นทางเลือก ที่ดีให้กับลูกค้าทั่วไปด้วย